Document ID: 32014D0459

SKLEP KOMISIJE
z dne 10. julija 2014
o dajanju biocidnih proizvodov, ki vsebujejo baker, na trg za uporabo bistvenega pomena
(notificirano pod dokumentarno številko C(2014) 4611)
(Besedilo v angleškem, grškem, hrvaškem in španskem jeziku je edino verodostojno)
(2014/459/EU)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe Komisije (ES) št. 1451/2007 z dne 4. decembra 2007 o drugi fazi desetletnega delovnega programa iz člena 16(2) Direktive 98/8/ES Evropskega parlamenta in Sveta o dajanju biocidnih pripravkov v promet (1) ter zlasti člena 5(3) Uredbe,
ob upoštevanju naslednjega:
(1)
V skladu s členom 4 Uredbe Komisije (ES) št. 1896/2000 (2) je bil baker prijavljen za uporabo v vrsti proizvodov 11, kot je opredeljeno v Prilogi V k Direktivi 98/8/ES Evropskega parlamenta in Sveta (3).
(2)
Nobena popolna dokumentacija v podporo vključitvi bakra v Prilogo I, IA ali IB k Direktivi 98/8/ES ni bila poslana v ustreznih rokih. V skladu s Sklepom Komisije 2012/78/EU (4) v povezavi s členom 4(2) Uredbe (ES) št. 1451/2007 se baker od 1. februarja 2013 ne daje več na trg za uporabo v vrsti proizvodov 11.
(3)
V skladu s členom 5 Uredbe (ES) št. 1451/2007 so Hrvaška, Španija, Irska in Grčija Komisiji vložile ločene vloge za dovoljenje dajanja biocidnih proizvodov, ki vsebujejo baker, na trg za številne vrste uporabe.
(4)
Komisija je vloge javno objavila v elektronski obliki.
(5)
Iz nekaterih vlog poleg tega izhaja, da se biocidni proizvodi, ki vsebujejo baker, uporabljajo za preprečevanje biološkega obraščanja v glavnem dotoku sveže vode za naftne in plinske ploščadi na morju ter za druge obrate na morju in obali, če je ta uporaba nujna za preprečitev zaprtja dotoka vode, ki se med drugim uporablja za predelavo, pridobivanje pitne in kopalne vode ter gašenje požarov, saj je lahko zaprtje dotoka usodno za zdravje in varnost osebja v obratu.
(6)
Iz nekaterih vlog tudi izhaja, da se biocidni proizvodi, ki vsebujejo baker, uporabljajo za preprečevanje biološkega obraščanja v glavnem dotoku sveže vode na ladjah, kadar je taka uporaba nujna za preprečitev zaprtja dotoka vode, ki se uporablja v celotnem sistemu cevovodov in vodnem sistemu ladje. To vključuje notranji del celotnega sistema cevovodov, kot je sistem za gašenje požara, ki je ključnega pomena za varno delovanje ladje.
(7)
Na javnem posvetovanju o teh vlogah niso bile izražene nobene pripombe. Države članice, ki so vložile vloge, so trdile, da je treba na njihovih ozemljih imeti na voljo zadosten razpon tehnično in ekonomsko izvedljivih alternativ za preprečevanje biološkega obraščanja, da bi se zmanjšalo tveganje zaprtja glavnega dotoka sveže vode za plavajoče naprave, druge obrate na morju in obali ali ladje.
(8)
Zato se zdi verjetno, da bi se trenutno v navedenih državah članicah pojavilo resno tveganje za javno zdravje, če se ne dovoli uporaba bakra za preprečevanje biološkega obraščanja v dotoku vode za naftne in plinske ploščadi na morju, druge obrate na morju in obali ali ladje. Poleg tega so lahko stroški ter logistična in praktična izvedljivost izključitve ali zamenjave sedanjih sistemov na osnovi bakra na ladjah v mnogih primerih odvračajoči. Za zamenjavo, če je izvedljiva, bi bilo potrebnega nekaj časa. Zato so zdaj potrebna zahtevana odstopanja za uporabo bistvenega pomena.
(9)
Vendar bi morali uporabniki biocidnih proizvodov, ki vsebujejo baker, izvajati alternativne metode za preprečevanje biološkega obraščanja, razen če se brez nepotrebnega odlašanja predloži popolna vloga za odobritev bakra za uporabo v vrsti proizvodov 11. Zato je primerno zahtevati, da se v takem primeru uporabniki v navedenih državah članicah pravočasno in redno obveščajo, da se zagotovi uvedba navedenih alternativnih metod pred datumom, ko je treba biocidne proizvode, ki vsebujejo baker, umakniti s trga -
SPREJELA NASLEDNJI SKLEP:
Člen 1
1. Pod pogoji iz člena 5(3) Uredbe (ES) št. 1451/2007 lahko Hrvaška, Španija, Irska in Grčija dovolijo dajanje biocidnih proizvodov, ki vsebujejo baker (št. ES 231-159-6; št. CAS 7440-50-8), na trg za vrste uporabe, navedene v Prilogi k temu sklepu.
2. Če je država članica, ki ocenjuje dokumentacijo za odobritev bakra za vrsto proizvodov 11, ustrezno za navedene vrste uporabe, prejela to dokumentacijo in jo potrdila kot popolno najpozneje do 31. decembra 2014, lahko Hrvaška, Španija, Irska in Grčija še naprej dovoljujejo dajanje navedenih proizvodov na trg do rokov iz člena 89 Uredbe (EU) št. 528/2012 Evropskega parlamenta in Sveta (5) za primere, ko se snov odobri ali ne odobri.
3. V drugih primerih, razen v tistih, navedenih v odstavku 2, lahko Hrvaška, Španija, Irska in Grčija še naprej dovoljujejo dajanje navedenih proizvodov na trg do 31. decembra 2017, če navedene države članice zagotovijo, da se uporabniki od 1. januarja 2015 redno obveščajo o potrebi po takojšnjem učinkovitem izvajanju alternativnih metod za ustrezne namene.
Člen 2
Ta sklep je naslovljen na Irsko, Helensko republiko, Kraljevino Španijo in Republiko Hrvaško.
V Bruslju, 10. julija 2014

Labels: 3
1
6